Beloftebos se standpunt 'gevaarlik' – MRK | Maroela Media
Die Menseregtekommissie (MRK), wat die trou-venue Beloftebos na die gelykheidshof in Kaapstad sleep weens die eienaars se weiering om troues van mense van dieselfde geslag daar aan te bied, sê in hofstukke Beloftebos erken dat sy gedrag diskriminerend op grond van seksuele oriëntasie is.
Die saak duur nou al maande lank voort nadat die MRK in Maart vanjaar met regstappe teen Beloftebos, naby Stanford in die Wes-Kaap, begin het.
Die eienaars van die venue is Christene wat glo in die Bybelse beginsel dat 'n huwelik tussen een man en een vrou is. Hulle het in vroeëre hofstukke aangevoer hulle glo die huwelik is 'n heilige verbond tussen 'n man en 'n vrou in die teenwoordigheid van God en is 'n simboliese beeld van die liefde en verbintenis tussen Christus as die Bruidegom en sy kerk as die bruid.
Die MRK voer nou in sy hofstukke aan Beloftebos se argument dat sy diskriminasie billik is, is deurspek met afleidings wat nie gestaaf kan word nie, dwaalbegrippe en aannames.
Adv. André Gaum, namens die MRK, sê in hofstukke onder meer die gevolg van Beloftebos se optrede belemmer die waardigheid van pare van dieselfde geslag wat toegang tot die venue en fasiliteite soek.
"Tweedens het hul gedrag 'n ernstige en gevaarlike uitwerking op pare van dieselfde geslag wat uitgesluit word van toegang tot die venue en fasiliteite op grond van hul seksuele oriëntering."
Die MRK voer ook aan daar word reeds jare lank gediskrimineer teen diegene in verhoudings van dié aard en dat hulle 'n kwesbare groep is wat deur diepgesetelde diskriminasie en vooroordeel in die samelewing in die gesig gestaar is.
Die MRK voer aan die doel van die hofsaak is nie om te sê dat Beloftebos se eienaars nié mag glo soos hulle verkies nie, maar dat hulle 'n diens aan die publiek lewer en as hulle dít doen, moet hulle persoonlike geloof ondergeskik wees aan grondwetlike voorskrifte.
Beloftebos sê hulle het geen beswaar daarteen om pare van dieselfde geslag by hul venue te verwelkom nie. Hulle is welkom om daar tuis te gaan, gesellighede by te woon of selfs hul wittebrood daar deur te bring.
Die MRK sê egter dié standpunt is onversoenbaar met Beloftebos se standpunt dat hy nie wil deelneem aan iets wat huwelike tussen mense van dieselfde geslag wil steun of aanmoedig nie.
Die kommissie sê Beloftebos kan dus in teorie 'n gewilde vakansiebestemming vir getroude pare van dieselfde geslag word, terwyl pare van dieselfde geslag uitgesluit word van die gebruik van Beloftebos se bruilofdienste. "Dit kan nie rasioneel volhoubaar wees nie," voer die MRK aan.
Beloftebos moet nou op die MRK se stukke reageer.
Beloftebos, hou by julle Christelike beginsels en wat die Bybel sê.
Jy moet ingeteken wees om te stem52-3Jy moet ingeteken wees om te stem
Maw as Christen moet jy maar jou beginsels onderdruk om die MRK tevrede te hou? Waar is ons regte dan?
O werklik? So links-liberale en on-Christelike standpunte en waardes is aanvaarbaar, maar my Christelik-konserwatiewe standpunte en waardes is "gevaarlik"…? Kan ons dalk binnekort die vervolging van Christene in SA sien?
Die MRK het nie 'n clue nie…hoekom wil julle julle sienings afdwing? Het julle Beloftebos ontwikkel? – NEE!! Almal is kamtig in 'n vry land en het vryheid van spraak. Ek is seker dit sluit vryheid van keuses en besluite ook in. Hoekom word Beloftebos se besluite en waarin hulle glo nie gerespekteer nie? Daar is BAIE ander venues wat gebruik kan word. LOS DIE MENSE UIT!!!